**Οδική Ασφάλεια**

Χρυσάνθη Νικολάου 2C

 Με τον όρο «Οδική Ασφάλεια» εννοούμε την ασφαλή οδήγηση γενικά των οχημάτων, τροχοφόρων, την ασφαλή μεταφορά εμπορευμάτων με οχήματα αλλά και τη μετακίνηση των ανθρώπων. Υπάρχουν εθνικοί και διεθνείς οργανισμοί, κρατικοί καθώς και ιδιωτικοί, που ασχολούνται με την ανάλυση και διερεύνηση των παραγόντων και των αιτίων των τροχαίων ατυχημάτων, καθώς επίσης και με τρόπους αποφυγής τους. Οι βασικοί κανόνες της οδικής ασφάλειας εμπεριέχονται στον Κώδικα Οδικής Κυκλοφορίας (Κ.Ο.Κ.) του κάθε κράτους.

 Η διδασκαλία της οδικής ασφάλειας είναι μεγίστης σημασίας. Πρώτα-πρώτα, μειώνει τις πιθανότητες τραυματισμών, ατυχημάτων και θανάτων, ένα θέμα που απασχολεί την καθημερινότητά μας, την υγεία μας, την ίδια μας τη ζωή και στο οποίο συμμετέχουμε όλοι. Κανένα τροχαίο ατύχημα δεν έχει γίνει χωρίς την ευθύνη των εμπλεκομένων. Όταν γίνεται ένα τροχαίο, όλοι μας προσπαθούμε νοητά να γυρίσουμε τον χρόνο πίσω και να υπολογίσουμε πως το ατύχημα αυτό θα είχε αποφευχθεί. Τι θα γινόταν αν ο τάδε οδηγός δεν έτρεχε ή δεν είχε παραβιάσει το «κόκκινο» ή την προτεραιότητα ή πρόσεχε τη διάβαση πεζών; Τι θα γινόταν αν ο δείνα πεζός είχε ελέγξει τον δρόμο πριν τον διασχίσει; Με λίγα λόγια, τι θα γινόταν αν όλοι αυτοί απλώς πρόσεχαν; Αυτή η προσοχή, ίσως για κάποιους να εννοείται ή να θεωρείται μια φυσική αντίδραση αυτοσυντήρησης που δεν επιδέχεται εκπαίδευσης. Μια τέτοια σκέψη είναι λανθασμένη. Με βάση αυτή τη λανθασμένη σκέψη που προκαλείται εξ αυτής, σημειώνονται κάθε τόσο τα τροχαία ατυχήματα.

 Υπάρχουν διάφοροι παράγοντες, κυρίως ανθρώπινοι, που συμβάλλουν στην πρόκληση τροχαίων ατυχημάτων. Οι πιο σημαντικοί και συχνότεροι είναι το αλκοόλ και η ταχύτητα. Αρχικά, το αλκοόλ καταστέλλει τις λειτουργίες του κεντρικού νευρικού συστήματος, μειώνει τις αναστολές και επηρεάζει τη διάθεση και τη συμπεριφορά σου. Ως αποτέλεσμα, επιδρά στην ικανότητά σου για ασφαλή οδήγηση. Δεν είναι απαραίτητο να είσαι μεθυσμένος για να επηρεαστείς από το αλκοόλ. Η κατανάλωση ακόμη και λίγων αλκοολούχων ποτών, όσο ακίνδυνη και αν φαίνεται, αυξάνει τη συγκέντρωση του αλκοόλ στο αίμα, μειώνει την ικανότητά σου για ασφαλή οδήγηση και παράλληλα αυξάνει τον κίνδυνο για οδική σύγκρουση, τραυματισμό ή ακόμη και θάνατο. Εξίσου σημαντικός και επικίνδυνος παράγοντας είναι η ταχύτητα. Η υπερβολική ταχύτητα είναι ένα από τα σοβαρότερα προβλήματα στον τομέα της οδικής ασφάλειας που αυξάνει σε μεγάλο βαθμό τον κίνδυνο ατυχήματος.

Δεν υπάρχει μία και μοναδική λύση στο πρόβλημα της υπερβολικής ταχύτητας. Χρειάζεται συνδυασμός τριών μέτρωv: α) Kαλύτερος σχεδιασμός του οδικού δικτύου, β) επιβολή ορίων ταχύτητας και γ) εκπαίδευση των οδηγών. Θα ήταν παράλειψη να μην αναφερθεί ότι οι οδηγοί πρέπει να έχουν διαρκώς συγκεντρωμένη την προσοχή τους στον δρόμο, όχι μόνο για τη δική τους ασφάλεια, αλλά και για την ασφάλεια των επιβατών τους και των άλλων χρηστών του οδικού δικτύου.

 Η χρήση ζώνης ασφαλείας είναι ο ευκολότερος και φθηνότερος τρόπος για την αποφυγή τραυματισμού σε περίπτωση σύγκρουσης. Οι ζώνες ασφαλείας δεν απαιτούν ειδική τεχνολογία και τοποθετούνται σε όλα τα αυτοκίνητα. Κατόπιν, ελαττώνουν σημαντικά τον κίνδυνο θανάτου ή σοβαρού τραυματισμού. Πρέπει να τονιστεί η αναγκαιότητα χρήσης τους και στα πίσω καθίσματα, ιδιαίτερα μάλιστα για τις μετωπικές συγκρούσεις. Παράλληλα, αν οι πίσω επιβάτες δεν φορούν ζώνη, τότε εκτοξεύονται μπροστά, συνθλίβοντας τους μπροστινούς και σχεδόν πενταπλασιάζουν τον κίνδυνο θανάτου για τους μπροστινούς που τις φορούν.

 Πώς άραγε μπορούμε να προωθήσουμε και να διδάξουμε σε όλο τον κόσμο την οδική ασφάλεια; Πρώτα-πρώτα, είναι απαραίτητο τα παιδιά στο σχολείο να μαθαίνουν και να κάνουν διάφορα μαθήματα για την οδική ασφάλεια. Επιπρόσθετα, μπορούν να γίνονται σεμινάρια και δραστηριότητες ακόμα και σε γυμνάσια/λύκεια, έτσι ώστε οι μαθητές να θυμούνται ευκολότερα και καλύτερα τους κανόνες οδικής ασφάλειας. Με αυτό τον τρόπο, θα γίνεται πιο ευχάριστο το μάθημα με αποτέλεσμα τα παιδιά να μην κουράζονται με τόσες πληροφορίες που ακούνε. Ταυτόχρονα, η οδική ασφάλεια χρειάζεται οπωσδήποτε να διδάσκεται στην τρίτη λυκείου γιατί θα βοηθήσει τα παιδιά για την άδεια οδήγησής τους και θα ήταν καλό να ξέρουν κάποια βασικά στοιχεία.

 Συμπερασματικά, η κοινωνία πρέπει να δει στα σοβαρά το εν λόγω θέμα, το οποίο θεωρείται ένα φλέγον ζήτημα. Αξίζει να σημειωθεί πως η διδασκαλία της οδικής ασφάλειας είναι υψίστης σημασίας και θα ήταν ό,τι καλύτερο, να τονιστεί και να γίνει κατανοητό από όλους, σε όλο τον κόσμο.